Συγκέντρωση υπέρ του «όχι» στο δημοψήφισμα πραγματοποιείται αυτή την ώρα στο Σύνταγμα.

Ο ΣΥΡΙΖΑ με ανακοίνωσή του κάλεσε τους πολίτες να συμμετάσχουν στη συγκέντρωση.

«Όχι σε νέα μνημόνια, όχι στη λιτότητα, διαγραφή του χρέους, οι ζωές μας, μας ανήκουν» κάποια από τα λόγια των διαδηλωτών. Παρόντες και στελέχη της κυβέρνησης, όπως ο Παναγιώτης Λαφαζάνης, στον οποίο πολύς κόσμος εξέφρασε τη συμπαράστασή του. Ακολούθησε συναυλία με το Θέμη Ανδρεάτο, την Καλλιόπη Βέτα και άλλους καλλιτέχνες.

Οι πολίτες άρχισαν να συγκεντρώνονται λίγο μετά τις 7 μ.μ., εκφράζοντας τη δυσαρέσκεια τους για την πρόταση των δανειστών.

«Ο ελληνικός λαός δεν εκβιάζεται. Δεν τρομοκρατείται. Υπερασπίζεται τη Δημοκρατία», αναφέρει σε ανακοίνωσή του ο ΣΥΡΙΖΑ και προσθέτει:

Στο δημοψήφισμα της 5ης Ιούλη λέμε ΟΧΙ στη λιτότητα. Λέμε ΟΧΙ στα τελεσίγραφα των δανειστών. Λέμε ΟΧΙ στην κατάλυση της δημοκρατίας. Συμμετέχουμε στις αυριανές κινητοποιήσεις και στέλνουμε ισχυρό μήνυμα υπερηφάνειας, ελπίδας και αξιοπρέπειας σε Ελλάδα και Ευρώπη.

Συγκέντρωση και στη Θεσσαλονίκη

Συγκέντρωση, υπέρ του «όχι» στην πρόταση των δανειστών, πραγματοποιείται και στον Λευκό Πύργο στη Θεσσαλονίκη.

Πολίτες, εργαζόμενοι, φοιτητές, νεολαίοι, μεταξύ αυτών, μέλη του ΣΥΡΙΖΑ και της νεολαίας του ζητούν από το λαό να απορρίψει τα «τελεσίγραφα» και τις απαιτήσεις τους και να πει ένα «ηχηρό όχι στον αυταρχισμό της λιτότητας».

Στη συγκέντρωση συμμετέχουν και μέλη εξωκοινοβουλευτικών κομμάτων και πολιτικών κινήσεων (ΑΝΤΑΡΣΥΑ, ΕΠΑΜ, ΟΚΔΕ, Ξεκίνημα, κ.α.) προβάλλοντας θέσεις για ρήξη με τους θεσμούς και τους δανειστές και ενάντια στα μνημόνια και στη λιτότητα.